**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΑΙΤΗΣΕΩΝ ΣΙΤΙΣΗΣ ΦΟΙΤΗΤΩΝ ΕΛΛΗΝΙΚΟΥ ΜΕΣΟΓΕΙΑΚΟΥ ΠΑΝΕΠΙΣΤΗΜΙΟΥ ΑΚΑΔΗΜΑΙΚΟΥ ΕΤΟΥΣ 2025-2026**

Η υποβολή αίτησης για δωρεάν σίτιση για το νέο ακαδημαϊκό έτος (2025-2026) αφορά φοιτητές/φοιτήτριες όλων των κύκλων σπουδών (προπτυχιακούς, μεταπτυχιακούς, υποψήφιους διδάκτορες) του Ελληνικού Μεσογειακού Πανεπιστημίου.

Η αίτηση καθώς και τα απαραίτητα δικαιολογητικά υποβάλλονται μόνο ηλεκτρονικά στη διαδικτυακή πλατφόρμα του Πανεπιστημίου <https://morpheus.hmu.gr/>

Προθεσμία υποβολής αιτήσεων

Η προθεσμία υποβολής αιτήσεων ορίζεται από την **από Τετάρτη 18 Ιουνίου 2025 έως και Παρασκευή 25 Ιουλίου 2025**

Οδηγίες Σύνδεσης

Συνδεθείτε στην πλατφόρμα <https://morpheus.hmu.gr/> και στη συνέχεια επιλέξτε την πρόσκληση «*Αίτηση Σίτισης (v3)*» που βρίσκεται δεξιά της σελίδας.

Θα πρέπει να συνδεθείτε με τον ιδρυματικό σας λογαριασμό.

Όνομα Χρήστη: το ακαδημαϊκό σας e-mail.(π.χ user@edu.hmu.gr)

Κωδικός πρόσβασης (password): τον κωδικό με τον οποίο συνδέεστε στο e-class.

Δικαίωμα υποβολής αίτησης

Δικαίωμα υποβολής αίτησης για παροχή δωρεάν σίτισης έχουν:

1. Οι ενεργοί φοιτητές/φοιτήτριες των Α.Ε.Ι. της ημεδαπής, του πρώτου, δεύτερου και τρίτου κύκλου σπουδών, όπως ορίζονται στο άρθρο 2 του νόμου 4009/2011, εφόσον δεν είναι ήδη κάτοχοι πτυχίου, μεταπτυχιακού ή διδακτορικού τίτλου αντίστοιχα.
2. (i) Οι εγγεγραμμένοι/ες ως φιλοξενούμενοι/ες φοιτητές/φοιτήτριες σε Α.Ε.Ι. της ημεδαπής, οι οποίοι/ες προέρχονται από άλλα Α.Ε.Ι. της ημεδαπής στο πλαίσιο εκπαιδευτικών ή ερευνητικών προγραμμάτων συνεργασίας, όπως ορίζονται στο άρθρο 36 παράγραφος 2 (α) και (β) του ν. 4009/2011). (ii) Οι εγγεγραμμένοι/ες ως φιλοξενούμενοι/ες φοιτητές/φοιτήτριες σε Α.Ε.Ι. της ημεδαπής, οι οποίοι προέρχονται από ομοταγή Ιδρύματα της αλλοδαπής στο πλαίσιο εκπαιδευτικών ή ερευνητικών προγραμμάτων συνεργασίας, όπως ορίζονται στο άρθρο 36 παράγραφος 2 (α) και (β) του ν. 4009/2011.
3. Οι φοιτητές/φοιτήτριες που μετακινούνται προσωρινά από ένα Α.Ε.Ι. σε άλλο της ημεδαπής, σύμφωνα με τον Οργανισμό του Ιδρύματος προέλευσης, όπως ορίζονται στο άρθρο 36 παράγραφος 2 (ε) του ν. 4009/2011.
4. Οι αλλοδαποί υπότροφοι του Υπουργείου Παιδείας, Δια Βίου Μάθησης και Θρησκευμάτων που πραγματοποιούν προπτυχιακές σπουδές σε Α.Ε.Ι. της ημεδαπής εφόσον πληρούν τις προϋποθέσεις.

**Δεν έχουν δικαίωμα υποβολής αίτησης σίτισης οι παρακάτω κατηγορίες:**

**Φοιτητές/φοιτήτριες που είναι κάτοχοι πτυχίου τριτοβάθμιου ιδρύματος του πρώτου, δεύτερου ή τρίτου κύκλου σπουδών, αντίστοιχα με τον κύκλο σπουδών που είναι εγγεγραμμένοι στο ΕΛΜΕΠΑ, ανεξαρτήτως τρόπου κτήσης (οι εγγεγραμμένοι στο Πανεπιστήμιο φοιτητές από κατατακτήριες εξετάσεις δεν δικαιούνται καμίας παροχής).**

**Προπτυχιακοί**

- Φοιτητές/φοιτήτριες που φοιτούν σε έτος μεγαλύτερο του ν+2, όπου ν τα έτη του προβλεπόμενου προγράμματος σπουδών του Τμήματος για προγράμματα σπουδών με ελάχιστη διάρκεια οκτώ (8) ακαδημαϊκών εξαμήνων ή ν+3 για προγράμματα σπουδών στα οποία ο ελάχιστος χρόνος υπερβαίνει τα οκτώ (8) ακαδημαϊκά εξάμηνα (Άρθρο 76 Ν 4957/2022, ΦΕΚ 141/Α/2022).

-Φοιτητές/φοιτήτριες μερικής φοίτησης.

**Μεταπτυχιακοί**

- Όσοι φοιτούν σε έτος μεγαλύτερο του ν, όπου ν=έτη του προβλεπόμενου προγράμματος σπουδών της Σχολής.

**Υποψήφιοι Διδάκτορες**

- Όσοι φοιτούν σε έτος μεγαλύτερο του 5ου έτους του προγράμματος Σπουδών της Σχολής.

**Δικαιούχοι δωρεάν σίτισης**

Δικαίωμα για παροχή δωρεάν σίτισης έχει ο/η φοιτητής/τρια που η οικογένεια του/της έχει **ετήσιο ακαθάριστο οικογενειακό εισόδημα που δεν υπερβαίνει τις σαράντα πέντε χιλιάδες ευρώ (45.000,00 €) όταν αυτή έχει ένα τέκνο**. Για οικογένειες με δύο τέκνα και πλέον (εξαρτώμενα μέλη στην Πράξη Διοικητικού Προσδιορισμού Φόρου) το παραπάνω ποσό **προσαυξάνεται κατά πέντε χιλιάδες (5.000,00 €) για κάθε τέκνο πέραν του πρώτου**.

Το παραπάνω εισόδημα αυξάνεται κατά τρείς χιλιάδες (3.000,00 €) για κάθε αδελφό/ή ενεργό/ή φοιτητή/τρια.

**Για φοιτητές/φοιτήτριες άνω των 25 ετών το ατομικό εισόδημα τους δεν πρέπει να υπερβαίνει τις είκοσι πέντε χιλιάδες ευρώ (25.000,00 €).**

**Δικαιολογητικά**

**Υποχρεωτικά δικαιολογητικά:**

1. **Πράξη Διοικητικού Προσδιορισμού Φόρου (Εκκαθαριστικό Σημείωμα) φορολογικού έτους 2024** (εισοδήματα έτους 2024) των γονέων ή του γονέα του φοιτητή, που έχει την επιμέλειά του, καθώς και του ίδιου του φοιτητή και των λοιπών ανήλικων μελών της οικογένειας, εφόσον ο φοιτητής ή και τα ανήλικα υποβάλουν φορολογική δήλωση.

**Στην περίπτωση που ο φοιτητής είναι άνω των 25 ετών επισυνάπτεται μόνο η δική του Πράξη Διοικητικού Προσδιορισμού Φόρου (εκκαθαριστικό).**

1. **Δήλωση φορολογίας εισοδήματος (Ε1) του φορολογικού έτους 2024** των γονέων.
2. **Πρόσφατο πιστοποιητικό οικογενειακής κατάστασης** από το Δήμο ή το ΚΕΠ ή από το [www.gov.gr](http://www.gov.gr). Διευκρινίζεται ότι πιστοποιητικά αλλοδαπών αρχών θα πρέπει να είναι νομίμως επικυρωμένα και επίσημα μεταφρασμένα.

Οι **αλλοδαποί φοιτητές** και τέκνα Ελλήνων του εξωτερικού οφείλουν να προσκομίσουν δικαιολογητικά αντίστοιχα με τα παραπάνω, μεταφρασμένα στα ελληνικά.

**Επιπλέον δικαιολογητικά (που απαιτούνται κατά περίπτωση):**

1. **Για την απόδειξη της πολυτεκνικής ιδιότητας:** η ιδιότητα του πολυτέκνου αποδεικνύεται με το πιστοποιητικό οικογενειακής κατάστασης, συνοδευόμενο από το πιστοποιητικό της Ανώτατης Συνομοσπονδίας Πολυτέκνων Ελλάδος το οποίο θα πρέπει να είναι σε ισχύ κατά την ημερομηνία υποβολής της αίτησης
2. **Τέκνο πολυμελούς οικογένειας με τρία ζώντα τέκνα**: Πιστοποιητικό οικογενειακής κατάστασης και Ε1 γονέων με 3 εξαρτώμενα τέκνα.
3. **Φοιτητές με αδελφό/ή ενεργό/ή φοιτητή/τρια του πρώτου κύκλου σπουδών**: βεβαίωση από το Τμήμα/Σχολή στην οποία να προκύπτει ότι ο αδερφός/φή του αιτούντος – κατά την ημερομηνία υποβολής της αίτησης – είναι προπτυχιακός φοιτητής/τρια α΄ κύκλου σπουδών στην Ελλάδα.
4. **Ορφανοί φοιτητές από ένα ή δυο γονείς έως 25 ετών**: Ληξιαρχική/ές πράξη/εις θανάτου
5. **Φοιτητές μέλη μονογονεϊκής οικογένειας έως 25 ετών**:

Α. Αντίγραφο δικαστικής απόφασης ή αντίγραφο συμβολαιογραφικής πράξης ή αντίγραφο πρακτικού κοινής συμφωνίας των γονέων (έως την εφαρμογή του Ν.4800/2021) θεωρημένο από το αρμόδιο δικαστήριο ή αντίγραφο πρακτικού διαμεσολάβησης του άρθρου 8 παρ. 3 του Ν. 4640/2019, κατατεθειμένο στην γραμματεία αρμοδίου δικαστηρίου, από τα οποία να προκύπτει η κατ’ αποκλειστικότητα άσκηση της γονικής μέριμνας από έναν μόνο γονέα ή η έκπτωση του άλλου γονέα από την άσκηση της γονικής μέριμνας ή η αφαίρεση της γονικής μέριμνας από τον άλλο γονέα λόγω κακής άσκησης.

Β. Υπεύθυνη δήλωση του άρθρου 8 του Ν.1599/1986 μέσω της Ενιαίας Ψηφιακής Πύλης gov.gr ότι ασκεί εν τοις πράγμασι και κατ’ αποκλειστικότητα τη γονική μέριμνα ενός ή περισσότερων ανήλικων τέκνων. Σε περίπτωση που το τέκνο είναι ενήλικο ηλικίας έως και 25 ετών, υπεύθυνη δήλωση ότι ασκούσε εν τοις πράγμασι και κατ’ αποκλειστικότητα τη γονική μέριμνα αυτού για ορισμένο χρονικό διάστημα και μέχρι την ενηλικίωση του τέκνου.

1. **Φοιτητές με γονείς, τέκνα, αδέλφια, συζύγους με αναπηρία άνω του 67%:** Πιστοποιητικό Κέντρου Πιστοποίησης Αναπηρίας (ΚΕ.Π.Α.) ή βεβαίωση σύνταξης ανικανότητας, με ποσοστό τουλάχιστον 67% από αρμόδιο φορέα του δημοσίου, για τον/την φοιτητή/φοιτήτρια, τους γονείς ή τα αδέλφια του/της
2. **Φοιτητές πάσχοντες από σοβαρές ασθένειες, αρ.35του ν.3794/2009(Α'):** Πιστοποιητικό Κέντρου Πιστοποίησης Αναπηρίας (ΚΕ.Π.Α.) ή βεβαίωση σύνταξης ανικανότητας, με ποσοστό τουλάχιστον 67% από αρμόδιο φορέα του δημοσίου, για τον/την φοιτητή/φοιτήτρια, τους γονείς ή τα αδέλφια του/της
3. **Φοιτητές που φέρουν την ιδιότητα του τέκνου θύματος τρομοκρατίας εφόσον δεν έχουν υπερβεί το 25ο έτος της ηλικίας τους**: Σχετική βεβαίωση
4. **Φοιτητές που λαμβάνουν επίδομα ανεργίας** οι ίδιοι, ανεξαρτήτου ηλικίας, ή ένας εκ των γονέων του εάν είναι άγαμος κάτω των 25 ετών, ή ο/η σύζυγος του/της εάν είναι έγγαμος: Βεβαίωση χρόνου επιδοτούμενης ανεργίας η οποία έχει εκδοθεί μέσω της Ενιαίας Ψηφιακής Πύλης gov.gr

Η Επιτροπή Φοιτητικής Μέριμνας και η Διεύθυνση Φοιτητικής Μέριμνας του Ελληνικού Μεσογειακού Πανεπιστημίου που αξιολογεί τις αιτήσεις διατηρεί το δικαίωμα να ζητήσει οποιοδήποτε πρόσθετο έγγραφο κρίνει σκόπιμο για την τεκμηρίωση των δηλωθέντων κριτηρίων. Στην περίπτωση που από τον έλεγχο που θα διενεργηθεί, προκύψει ανακριβής καταχώρηση στοιχείων ή απόκρυψη αυτών, η αίτηση δύναται να απορριφθεί.

**Διευκρινίσεις:**

1. Εάν ο/η **φοιτητής/τρια** είναι **άνω των 25 ετών** επισυνάπτει **μόνο** τη δική του/της Πράξη Διοικητικού Προσδιορισμού Φόρου (εκκαθαριστικό) **φορολογικού έτους 2024, και Φορολογική Δήλωση Ε1 του φορολογικού έτους 2024.**
2. Εάν οι γονείς του/της φοιτητή/φοιτήτριας είναι διαζευγμένοι, υποβάλλονται τα φορολογικά στοιχεία και το πιστοποιητικό οικογενειακής κατάστασης **του γονέα που δηλώνει το/τη φοιτητή/τρια ως εξαρτώμενο μέλος και έχει την επιμέλεια με δικαστική απόφαση**. Επισημαίνεται ότι στην περίπτωση που δεν υπάρχει απόφαση λύσης γάμου ή διαζευκτήριο (π.χ. στην περίπτωση διάστασης) πρέπει να υποβληθούν τα οικονομικά στοιχεία **και των δύο γονέων**.
3. Εάν ο **γονέας είναι μόνιμος κάτοικος εξωτερικού** και δεν υποχρεούται σε υποβολή φορολογικής δήλωσης στην Ελλάδα, απαιτείται η υποβολή Πιστοποιητικού Μονίμου Κατοίκου Εξωτερικού, το οποίο εκδίδεται από τις αρμόδιες Προξενικές Αρχές σε συνδυασμό με υπεύθυνη δήλωση μέσω της Ενιαίας Ψηφιακής Πύλης **gov.gr**  όπου θα αναφέρεται ότι ο γονέας δεν υποχρεούται σε υποβολή φορολογικής δήλωσης στην Ελλάδα καθώς και βεβαιώσεις εισοδημάτων των γονέων (μεταφρασμένα στα ελληνικά), από την αρμόδια δημόσια οικονομική υπηρεσία της χώρας προέλευσης Επισημαίνεται ότι στις βεβαιώσεις εισοδημάτων πρέπει να υπάρχει η αντιστοιχία του νομίσματος σε ευρώ.
4. Οι αλλοδαποί φοιτητές και τέκνα Ελλήνων του εξωτερικού οφείλουν να προσκομίσουν δικαιολογητικά αντίστοιχα με τα παραπάνω, μεταφρασμένα και στα ελληνικά.
5. Οι Κύπριοι/ες φοιτητές/φοιτήτριες προσκομίζουν «Φορολογική Βεβαίωση Προσόδων» του 2024 από το Υπουργείο Οικονομικών της Κύπρου (υποχρεωτικά) **και για τους δύο (2) γονείς**, αλλά και για τους ίδιους τους φοιτητές/τις φοιτήτριες και τα ανήλικα αδέλφια τους (εφόσον υποβάλλουν φορολογική δήλωση).

**Εάν υποβληθούν παραποιημένα έγγραφα ή ψευδή στοιχεία ο/η αιτών/αιτούσα αποκλείεται από την παροχή δωρεάν σίτισης.**

**Διαδικασία υποβολής**

**Μορφή δικαιολογητικών**

Κάθε συνημμένο δικαιολογητικό για να ανέβει σωστά στην αίτηση θα πρέπει να πληροί τα ακόλουθα:

* + Μορφή αρχείου : **PDF (όχι φωτογραφία) και με τον κατάλληλο προσανατολισμό**
  + Ονομασία αρχείου **σε λατινικούς χαρακτήρες χωρίς κενά και χωρίς ειδικούς χαρακτήρες (.,/,\*,-…κτλ)**
  + Ονομασία αρχείου **έως 15 χαρακτήρες**
  + Μέγεθος αρχείου έως **5ΜΒ** ανά αρχείο
  + Oχι ελληνικοί χαρακτήρες
  + Κάθε δικαιολογητικό (π.χ. Ε1, πιστ. οικ. κατάστασης) πρέπει να είναι **ολόκληρο** σε ένα (1) ηλεκτρονικό αρχείο και **όχι** κάθε σελίδα χωριστά. Σε περίπτωση που τα δικαιολογητικά παρατίθενται σε χωριστές σελίδες δεν θα γίνονται δεκτά.
  + Τα δικαιολογητικά που επισυνάπτονται στην κάθε αίτηση πρέπει να έχουν τον κατάλληλο προσανατολισμό σε μορφή αρχείων pdf και όχι σε φωτογραφία. Κάθε δικαιολογητικό το οποίο έχει περισσότερες της μιας σελίδες πρέπει να είναι ολόκληρο σε ένα (1) ηλεκτρονικό αρχείο (PDF) και όχι κάθε σελίδα χωριστά.

**Τα αρχεία που δεν είναι αποθηκευμένα με τον τρόπο που περιγράφεται παραπάνω, δεν ανεβαίνουν σωστά στην αίτηση και δεν εμφανίζονται.**

Αξιολόγηση Αίτησης

Η αξιολόγηση των αιτήσεων γίνεται σύμφωνα με την με αρ. Φ5/68535/Β3 (ΦΕΚ 1965,τΒ’ 18/06/2012) ΚΥΑ «Καθορισμός όρων, προϋποθέσεων και διαδικασίας για την παροχή δωρεάν σίτισης στους φοιτητές των Α.Ε.Ι.»

Μετά από τον έλεγχο της αίτησής σας από το Τμήμα Φοιτητικών Παροχών και αν αυτή έχει ελλείψεις, θα λάβετε μήνυμα στο ιδρυματικό σας email όπου θα αναφέρεται: «η Αίτησή σας είναι σε αναθεώρηση» και στις παρατηρήσεις θα αναφέρονται πληροφορίες σχετικά με τις ελλείψεις-εκκρεμότητες και τη διαδικασία που πρέπει να ακολουθήσετε προκειμένου να ολοκληρωθεί η αξιολόγηση της αίτησής σας.

Μετά την αξιολόγηση της αίτησης από το Τμήμα Φοιτητικών Παροχών θα λάβετε μήνυμα στο ιδρυματικό σας email που θα αναφέρεται ότι «η αίτησή σας έχει εγκριθεί». Η αίτησή σας έχει χαρακτηρισθεί ως «ΕΛΕΓΜΕΝΗ» και δεν έχετε καμία εκκρεμότητα ως προς τα απαραίτητα δικαιολογητικά προκειμένου να ενταχθεί στην τελική κατάταξη του συνόλου των αιτήσεων.

**Διευκρίνιση**: **Οι πρωτοετείς φοιτητές ακαδημαϊκού έτους. έτους 2025-2026, θα υποβάλλουν ηλεκτρονικά την αίτηση, με τα απαραίτητα δικαιολογητικά, κατά την περίοδο των εγγραφών τους και στις ημερομηνίες που θα ορίσει η Διεύθυνση Φοιτητικής Μέριμνας**.

Επικοινωνία

Οι φοιτητές που αντιμετωπίζουν οποιοδήποτε πρόβλημα κατά την υποβολή της αίτησής τους παρακαλούνται να επικοινωνούν για παροχή διευκρινίσεων με το γραφείο Φοιτητικών Παροχών στο τηλέφωνα 2821023054 ή να αποστέλλουν email στο [litsiou@hmu.gr](mailto:litsiou@hmu.gr)

Η επικοινωνία των φοιτητών με το γραφείο Φοιτητικών Παροχών γίνεται αποκλειστικά **μέσω του ακαδημαϊκού email** προκειμένου να γίνεται η ταυτοποίηση των στοιχείων τους**.**

**Δικαιολογητικά και αιτήματα που αποστέλλονται από άλλους ηλεκτρονικούς λογαριασμούς, δεν γίνονται δεκτά.**

Πληροφορίες σχετικά με την εξέλιξη των αιτήσεων δίδονται **αποκλειστικά στον/στην αιτούντα/τούσα φοιτητή/τρια.**